ચહેરો શણગારવાના અને ગુડલુક્સના ઓરતા પુરુષોને પણ હોય અને કુદરતે આ બાબતે કોઈ જાતિને અન્યાય નથી કર્યો. ચહેરાને નીખારવા અને ચહેરાના વાળને દૂર કરવા જ્યાં સ્ત્રીઓ દોડીદોડીને પૈસા ખરચી ખરચીને પાર્લર્સમાં જાય છે. ત્યાં પુરુષો એ જ ચહેરાના વાળનો શણગાર કરી લેતા હોય છે. ચહેરા પર વાળ ઉગાડીને દાઢી નામ આપીને પુરુષો મેનલી વેમાં સારા દેખાવાનો પ્રયત્ન કરતા હોય છે. દાઢી રાખીને મર્દાનગી અને શણગાર બંનેનો સંતોષ મેળવી લેતા હોય. પુરુષો પાસે ચહેરો શણગારવા માટે ઘરની ખેતી જેવા દાઢી મૂછ હોય છે. ક્યાંક કોઈ એકલી મૂછ રાખે તો ક્યાંક કોઈ મૂછ સાથે દાઢી રાખીને સ્માર્ટ લુક અપનાવે. દાઢીનું સંવર્ધન અને જતન કરવાનો શોખ એ કંઈ આજકાલની વાત નથી. સાત હજાર વર્ષ પહેલા ત્રેતાયુગમાં થઈ ગયેલા રાજા દશરથ પણ દાઢી રાખતા હતા. એ વાતનો નક્કર પુરાવો આપણને રામાયણની સિરિયલમાંથી મળી ચૂક્યો છે અને સમયગાળાની ગાડી જો વધુ રિવર્સમાં લો તો પાષાણ યુગના પુરુષોના ફોટા પણ દાઢીવાળા જ મળે છે. વળી ઇતિહાસમાં રાક્ષસો ભલે એકલી મૂછો રાખતા હતા, પણ ઋષિ મુનિઓ તો દાઢીધારી જ હોય. આજની વાત કરો તો દાઢી એ ઈનથીંગ છે. સ્ટાઈલીશ અને સ્માર્ટ મેઈક ઓવર કરવા માટે દાઢીનું ઑપ્શન અપનાવવામાં આવે છે. લગભગ મોટા સિલેબ્રિટીઝ દાઢીધારી જ મળે. સૌથી મોટો નેતા હોય કે સૌથી મોટો અભિનેતા હોય ફેમસ ક્રિકેટર હોય કે ફેમસ સીંગર હોય દાઢી વગર એના સ્ટારડમમાં કંઈક ખૂટતું હોય એવું લાગે. વળી આ દાઢીની પાછળ ક્યારેક સીતાને ઉપાડી જવાવાળો રાવણ પણ હોઈ શકે. એટલે એ ઓળખવા માટે નજર તેજ રાખવી પડે..